“Mansabdorlar halol ishlashga majbur bo'ladi” — Korruptsiyaga qarshi kurashish agentligi mas'ul xodimi

Korruptsiyaga qarshi kurashish agentligi mas'ul xodimi Qahramon Niyozxo'jaev O'zbekiston korruptsiyani yengishda nega aynan preventiv choralarga ko'p urg'u berayotganini tushuntirdi. Bu haqda u “Bugun.uz” muxbiriga ma'lum qildi.
Uning so'zlariga ko'ra, O'zbekistonda davlat xizmatchilari orasida korruptsiyaviy holatlarning oldini olish va korruptsiya omilini to'liq bartaraf etish maqsadida tizimli preventiv choralar, ya'ni davlat xizmatida halollik standartlarini joriy etishga qaratilgan o'quv-metodik qo'llanmalarning yaratilishiga ko'proq e'tibor qaratiladi.
Ta'kidlanishicha, agentlik tomonidan amalga oshiriladigan maqsad va vazifalar belgilangan bo'lib, unda davlat fuqarolik xizmatchilarida yuksak kasbiy odob-axloqni, korruptsiyaga qarshi turish madaniyatini va unga toqatsiz munosabatni shakllantirish ustuvor vazifa etib belgilangan.
Korruptsiyaga qarshi preventiv choralar qanchalik samarali, degan savolga javob berar ekan, Niyozxo'jaev xalqaro tajribada korruptsion jinoyat yoki korruptsion huquqbuzarlikni sodir etgan shaxsni jazolash bu to'liq ma'noda korruptsiyaga qarshi kurash chorasi emasligini eslatib o'tdi.
“Korruptsiyaga qo'l urgan davlat xizmatchisi o'rniga keladigan boshqa shaxs xuddi shu huquqbuzarlikni sodir etmasligiga hech kim kafolat bermaydi. Shunday ekan, biz nima ish qilishimiz kerak? Korruptsion xatarlar yuqori bo'lgan sohalarni aniqlab olib, korruptsiyaga sabab bo'layotgan omillarni aniqlab, o'sha yo'nalishlarni raqamlashtirish, byurokratik to'siqlar bo'ladigan bo'lsa, o'sha tizimni korruptsiyadan xoli qilish ustida ishlashimiz kerak. Korruptsiyaga qarshi ishlovchi mexanizm bo'lgandagina kim kelsa ham o'sha mansabga, u korruptsiya sodir qilolmaydi. Davlat xizmatchisi halol ishlashga o'zini yo ma'nan tayyorlaydi, yoki bo'lmasa bu tizimdan batamom chiqib ketadi”, — deya xulosa qilgan Niyozxo'jaev.
Shuningdek, endilikda davlat fuqarolik xizmatchisini ishga qabul qilingan paytdan boshlab korruptsiyaga qarshi o'qitish tizimini yo'lga qo'yish bo'yicha ishlar olib borilishi ma'lum qilingan. Yaqin istiqbolda esa, davlat xizmatchilarini o'qitishga mo'ljallangan virtual akademiya ham tashkil etilishi rejalashtirilgan.
Uning aytishicha, korruptsiya uchun eng qattiq jazo — o'lim jazosi qo'llaniladigan xitoyda ham har yili baribir bir necha yuzlab korruptsiya sodir qilgan shaxslar javobgarlikka tortiladi.
“Shunday ekan, insoniyat bor ekan, korruptsiya bo'ladi, yashayveradi, korruptsiyani butunlay yo'q qilib bo'lmaydi, degan fikrlar yangrab qoladi. Meni fikrimcha, davlatda eng avvalo korruptsiyaga qarshi kurashishda iroda bo'lsa, unga nisbatan mexanizmlarni joriy qilish orqali bu illatni keskin pasaytira olamiz va xalqaro reytinglarda buning natijasini ko'ryapmiz”, —deya o'z so'ziga yakun yasagan Niyozxo'jaev.
Avvalroq Korruptsiyaga qarshi kurashish agentligi direktori Akmal Burhonov agentlikning 2021 yildagi faoliyati yuzasidan jamoatchilik oldida hisobot bergandi. “Hali-hanuz vazirlik va idora vakillari qonunchilikka rioya qilmagan holda davlat xaridlarini amalga oshiryapti. Birgina 2021 yilning o'zida agentligimiz xodimlari hamkor tashkilotlar bilan birgalikda 54 ta vazirlik, idora va tashkilotda o'rganish o'tkazgan. xususan, 6631 ta holatda 567,1 milliard so'mlik moliyaviy xato va kamchiliklar: ‘Davlat xaridlari to'g'risida’gi, ‘Raqobat to'g'risida¦gi va boshqa qonunlarning buzilishi aniqlangan.